סיגל שלח

ד"ר סיגל שלח (נולדה ב-2 ביוני 1966) היא מנכ"לית ג'וינט ישראל. בעבר כיהנה כמנכ"לית תחום התעסוקה בג'וינט-תב"ת (תנופה בתעסוקה), הייתה חוקרת בכירה במשרד התמ"ת – תעשייה מסחר ותעסוקה, וכן הייתה מרצה בחוג ללימודי עבודה בפקולטה למדעי החברה באוניברסיטת תל אביב.

== ביוגרפיה ==
סיגל נולדה בחיפה, בילדותה גדלה בטבעון וברמת השרון. בגיל 13 עברה עם משפחתה לפאלו אלטו, ארצות הברית, שם התגוררה עד גיל 18 והייתה המדריכה הראשונה בשבט הצופים – צבר שהוקם שם.

סיגל חזרה לארץ כחיילת בודדה, שירתה כפקידה פלוגתית ברובאית בגדוד 51 של גולני.

עם שחרורה מהשירות הצבאי החלה את לימודיה בפקולטה לחקלאות של האוניברסיטה העברית בירושלים, בחוג להגנת הצומח וסיימה תואר ראשון בהצטיינות. את תואר המוסמך שלה סיימה גם כן בהצטיינות בחוג ללימודי עבודה באוניברסיטת תל אביב. בעבודת הגמר שלה התמקדה במאפייני המהגרים הבוחרים לחזור לארץ מוצאם. עבודת הדוקטורט שלה, גם היא באוניברסיטת תל אביב, התמקדה בניתוח הכלכלי של השתלבותם של מהגרים מכלל מדינות העולם בארצות הברית.

בשנים 1996-2001 עבדה כמרצה בפקולטה למדעי החברה, בחוג ללימודי עבודה ובחוג לסוציולוגיה באוניברסיטת תל אביב. במסגרת תפקיד זה לימדה את הקורסים הבאים: שיטות מחקר כמותיות, כלי מדידה בניהול משאבי אנוש, יישומי מחשב וכן הנחתה פרויקטים.

בשנים 2001-2007 עבדה כחוקרת בכירה במנהל מחקר וכלכלה במשרד התעשייה, המסחר והתעסוקה. במסגרת תפקיד זה כתבה ניירות עמדה למקבלי החלטות בתחומי העיסוק של המשרד, סקירות כלליות לאנשי מקצוע ולציבור הרחב בדגש על תחום התעסוקה וניהלה את התכנית להורים יחידים אשר היוותה את אחת התוכניות הראשונות שהופעלו בישראל בתפיסה של "מרווחה לעבודה".

סיגל נשואה לרענן שלח, טייס לשעבר בחיל האוויר, ולהם שלושה ילדים. הם מתגוררים ביישוב עשרת.

== פעילות בג'וינט ישראל ==
בשנת 2007 הצטרפה לג'וינט ישראל ועבדה כראש תחום עולים, ערבים, תוכניות תשתית וקשרי מעסיקים בג'וינט ישראל תבת - מיזם התעסוקה של ג'וינט ישראל וממשלת ישראל. בתקופה זו הייתה שותפה לפיתוח והקמת מרכזי ריאן - מרכזי התעסוקה לערבים ביחד עם זרוע העבודה וקרן יד הנדיב, והקימה בשותפות את הפורום הישראלי לגיוון בתעסוקה.

בשנת 2012 מונתה למנכ"לית ג'וינט ישראל תבת. בתפקיד זה קידמה את נושא גיוון התעסוקה בחברה הישראלית, ויחד עם משרדי הממשלה השונים קידמה הסתכלות רחבה על נושא התעסוקה במדינת ישראל. פעלה להרחבת מרכזי התעסוקה לחרדים וערבים באופן משמעותי וניהלה את תהליך העברתם לידי הממשלה. שינתה את העיסוק המרכזי של ג'וינט ישראל תבת משילוב בתעסוקה לקידום בתעסוקה. הייתה שותפה בצוותי התעסוקה 2020 ו-2030, וחברה בוועדה לתכנון תעסוקה של המכון הישראלי לדמוקרטיה.

בשנת 2014 במקביל לעבודתה כמנכלית ג'וינט ישראל תבת מונתה למשנה למנכ"ל ג'וינט ישראל.

בשנת 2018 מונתה למנכ"לית ג'וינט ישראל. בחודש מרץ 2024 הודיעה על כוונתה לעזוב את הארגון, בשל התאוששות ממחלה.

== פרסומים ==

<div class="mw-content-ltr">* Shelach Sigal, [https://tau-primo.hosted.exlibrisgroup.com/primo-explore/fulldisplay?docid=972TAU_ALMA51310496290004146&context=L&vid=TAU&lang=iw_IL&search_scope=TAU_Blended&adaptor=Local%20Search%20Engine&tab=default_tab&query=any,contains,Self-Selection%20of%20Returning%20Migrants%20from%20the%20US&mode=Basic Self-selection of returning migrants from the Us], Thesis (PH.D.) - Tel Aviv University, 2002
</div>
* סיגל שלח, [https://www.nli.org.il/he/dissertations/NNL_ALEPH001378739/NLI מאפייני המהגרים הבוחרים לחזור לארץ מוצאם: בחינת הגירתם חזרה של מהגרים ישראלים, יהודים וערבים מארצות הברית], עבודת גמר (M.A) אוניברסיטת תל אביב, 1996
* רונית נדיב, סיגל שלח, [https://www.nli.org.il/he/books/NNL_ALEPH990023596690205171/NLI דיוקן העצמאים ומאפייני תעסוקתם 1970-2001], 2003
* נטע אחדות, מיכל סופר, סיגל שלח, [https://tad.colman.ac.il/paper-all/154872.pdf התכנית לשילוב הורים יחידים בשוק העבודה: קובץ מאמרים]

== קישורים חיצוניים ==
* תמר פרלשטיין, [https://www.makorrishon.co.il/culture/408321/ סיגל שלח: "השילוב של צלילה ומחקר הוא שילוב מנצח מבחינתי"], מקור ראשון, 14.10.21.
* טלי חירותי-סובר, [https://www.themarker.com/career/1.5788523 חילופים בצמרת הג'וינט: המנכ"ל יוסי תמיר מפנה את מקומו לסיגל שלח], TheMarker, 4.2.18
* ליאת רון, [https://www.globes.co.il/news/article.aspx?did=1001292360 בפאלו אלטו למדתי לחיות בזהות כפולה, אמריקאית-ישראלית], גלובס, 6.7.19.
* טלי חירותי-סובר, [https://www.themarker.com/career/.premium-1.7189178 "אומרים שאם נעודד תעסוקת ערבים וחרדים הבעיות ייפתרו - אבל הן לא"], TheMakrer, 2.5.19
* הילה ויסברג, [https://www.themarker.com/career/1.1902482 עוזבים לארץ האפשרויות המקצועיות: יורדים משכילים מעדיפים את ארצות הברית], TheMarker, 7.1.13
* דוברות משרד הבינוי והשיכון, [https://www.gov.il/he/departments/news/spokesman_15012018 משרד הבינוי והשיכון בשיתוף פעולה ייחודי עם ג'וינט ישראל לרכישת דירות עבור אנשים עם מוגבלות, במסגרת פיילוט חדש], 15.1.18.
* מיקי פלד, [https://www.calcalist.co.il/local/articles/0,7340,L-3676385,00.html עם שכר ממוצע ושלושה ילדים, אתה עדיין תהיה עני בישראל], כלכליסט, 21.12.15.

קטגוריה:מנכ"לים ישראלים
קטגוריה:מנכ"ליות ישראליות
קטגוריה:בוגרות תנועת הצופים
קטגוריה:בוגרי תנועת הצופים
קטגוריה:בוגרות האוניברסיטה העברית בירושלים: הפקולטה לחקלאות
קטגוריה:בוגרי האוניברסיטה העברית בירושלים: הפקולטה לחקלאות
קטגוריה:בעלות תואר דוקטור מאוניברסיטת תל אביב
קטגוריה:בעלי תואר דוקטור מאוניברסיטת תל אביב
קטגוריה:ישראליות שנולדו ב-1966
קטגוריה:ישראלים שנולדו ב-1966